
ЖУРНАЛИСТ ВЕ ЯЗЫДЖЫ – ИБРАИМ ПАШИНИНЪ 
100-ЙЫЛЛЫКЪ ЮБИЛЕЙИ МУНАСЕБЕТИНЕН 


Анълатма. Макъале белли журналист, языджы И. Пашининъ 100-йыллыкъ юбилейине 
багъышлана. Муэллиф озюнинъ иджадий девиринде пек чокъ икяелер, бир къач повесть ве 
эки роман язды. 1998 сенеси онынъ «Джанлы нишан» адлы биринджи романы нешир 
этильди. Бу йыл вефатындан он йыл сонъра, онынъ 100-йыллыкъ юбилейи мунасибетинен 
«Узюльген зынджыр» романы нешир этильди. 

Анахтар сёзлер: эдебиятчы, иджадий фаалиет, яратыджылыкъ, къырымтатар тили 
ве эдебияты, янъы девир, сюргюнлик. 


Эдебиятчыларнынъ буюк бир къысымы иджадий фаалиетини газетаджылыкътан 
башлай. Оладжакъ языджы я да шаир башта газета саифелеринде иджадий пишкинлик 
мектебини кече, мында эдебият деп адландырылгъан сырлы дюньянынъ пердесини ильк 
кере чекип бакъа ве табий ки, джоша ве эеджанлана. 

Бу сырлы дюнья оны озюне джельп эте. Бойле адамларда эдебияткъа авесликтен гъайры, 
истидат да ола. Бу истидат исрарлы, гьайретли эмекнен, кениш бильгинен бирлешерек, 
меракълы, окъунакълы ве, энъ муими, оригиналь эсерлер догъура. Энди, бир чокъ 
китапларнынъ муэллифи Ибраим Паши де мына бойле истидатлы, гъайретли, эмексевер 
журналист ве языджы эди. 

Мен бу сатырларны язгъанда, Ибраим Пашининъ «Янъы дюнья» газетасында 1997 
сенеси сентябрь 26 санындаки «Эр кунь бир сатыр» макъалеси акъылыма тюшти. Анда 
языджыларымыз ве шимдики заман эдебияты акъкъында аджайип ве аджыныкълы сёзлер 
язылгъан эди. 

Асылында земане языджысынынъ яратыджылыкъ ёлуны, халкъымызнынъ аджджы 
аятынен, аиледеки мунасебетлернен, этрафтаки мудхиш адиселернен багълы олгъан 
ахлякъий-маневий меселелерден айры тасавур этмек мумкюн дегиль. Омюримизнинъ бу 
саалары языджылар ичюн эсас гъыда чокърагъы олмалыдыр. 

Эбет, маддий-маневий, ичтимаий яшайышымыз сонъ дереджеде агъыр. Онынъ енгиль 
заманы олдымы? Маддий базамыз ёкъ. Лякин, эсер язмакъ ичюн буларны маниа, кедер деп 
саймакъ мумкюнми? Ойле девирлер, ойле санаткярлар олды ки, апсханелерде, тикенли тель 
къоралар артында биле аджайип эсерлер яраттылар. Олар ялынъыз язгъан эсерлерини 
китап сыфатында дюнья юзю кореджегине дегиль, атта халкъкъа барып етеджегине дахи 
эмин дегиль эдилер. Амма яздылар. Башкъа ёл ёкъ эди. 

Яхшы эсерлер ялынъыз тувгъан Ватанда ильхам чокърагъы олгъан ерде догъа дейлер. 
Бу, гъает догъру. Лякин, бу даа эписи дегиль. Яшагъан джемиетинъ де инсан къыяфетинде 
олмакъ керек. Биз ойле джемиетте яшамадыкъ. Белли языджымыз Джынгъыз Дагъджы ве 
шаиримиз Рамазан Айтан, Ватанлары Къырымдан узакъта яшадылар. Демократик Къурум 
укюм сюрген мемлекет оларгъа макътавгъа ляйыкъ эсерлер яратмакъ ичюн имкян берди. 

Шимди къырымтатар языджыларынынъ эписи чокъ йыллардан берли ана-Ватанда, 
девлет къурумы бам-башкъа олгъан мемлекетте яшайлар. Башымыз уджунда сабыкъ 
шуралар Бирлигининъ аджувсыз цензурасы турмай. Бир тюрлю сынъырлавлар, 
зорбалыкълар ёкъ. Не истесенъ, насыл истесенъ, ойле де язмакъ акъкъынъ бар. 

Олмаса, аз язгъанымызны, агъыр дёнгенимизни не иле анълатмалы? 

Мендже, эр бир языджы, Юрий Олешанынъ айткъаны киби, эр кунь бир сатыр язмакъ 
борджлу, акси алда о, белли дереджеде озюнинъ язув къабилиетини джоймакъ мумкюн. Бу 
къаиде даима акъылымызда турмакъ керектир. 

Мадам ки, меселе бойле тура экен, эдебиятымызны еринден къыбырдатмакънынъ екяне 
догъру ёлу, тек язмакътыр. 

Яшайышымыз тюзельген, китапларымыз сыдыргъы чыкъып башлагъан сонъ язармыз, 
деп тюшюнсек, янъылыр, чокъ шейни гъайып этермиз. Бакъынъыз, насыл аджайип сёзлер! 

Эдебиятымызнынъ алы ве келеджеги Ибраим агъаны пек раатсызлай эди. Бу сёзлерни о 
озюнинъ 80 яшлыкъ юбилейи арфесинде айткъан эди. 

Ибраим Къуртумерогълу Паши 1918 сенеси ноябрь 20-де Алушта районынынъ Тувакъ 
коюнде, койлю къорантасында догъды. Бабасы бутюн омюри чобанлыкънен огърашты. 
Анасы исе, эв бикеси эди. Яшайышнынъ агъырлыгъындан 10 яшындан, 1928 сенеси окъуп 
башлады. 

Бешинджи сыныфны Тувакъ коюнде, 6-7 сыныфны исе, Кучюк-Озень коюнде, орта 
мектепни 1939 сенеси Алуштада битире ве шу йылы Фрунзе адына Кьырым Девлет 
педагогика институтынынъ къырымтатар тили ве эдебияты болюгине кире. О йыллары бу 
болюкте бизим земаневий эдебиятымызгъа озюнинъ салмакьлы исселерини къошкъан 
белли языджыларымыз Риза Халид, Лёман Сулейман, Джевдет Аметов, Джеваире 
Меджитова, Амет Мефаев окъуй эдилер. 1941 сенеси башлангъан дженк яш истидатлы 
Ибраимге институтны битирмеге имкян бермеди. 

Ибраим Пашининъ «Али» деген биринджи икяеси 1939 сенеси «Ленин ёлу» район 
газетасында дердж олунды. Бу икяе Али адлы ярамаз, амма мераметли бала акъкъындадыр. 
Ибраим Паши Улу Ватан дженки йылларында, сагълыгъы зайыфлашкъаны себебинден, 
койде къалмакъ меджбур ола. 

Бу девир вакъиалары Ибраим Пашининъ сонъундан язгъан «Эйкель», «Эвлят 
къайгъысы», «Юрек эмиринен» киби бир сыра эсерлерине айры левхалар оларакъ 
кирдилер. 

1944 сенеси апрельнинъ башларында Ибраим Пашини эмек ордусына Кемерово 
областынынъ Белово деген шеэрине ёллайлар. Сюргюнлик акъкъындаки къара хаберни 
Ибраим агъа о ерде эшите. 

Онынъ эсерлериндеки къараманлар эсасен ишчилердир. Бойле конкрет аят материалы 
эсасында язылгъан эсерлер, адетте севилип окъулалар. Ибраим агъанынъ эсерлери даа бир 
индже чизгилернен айырылып туралар. О чизгини тек онынъ бутюн эсерлерини окъугъан 
окъуйыджы тапа, коре билир. Онынъ эсерлериндеки вакъиалар я чокъракъ башында, я да 
дагъда, яки денъиз ялысында, я да яйлаларда олып кече. Бу бизим окъуйыджыгъа, 
джанындан азиз, севмили Ватаны Къырымны эр вакъыт анъдырып тура эди. 

1957 сенеси «Ленин байрагъы» газетасы чыкъып башлагъан эди. Мына бу газетанен 
берабер адий ишчи Ибраим Пашининъ аятында янъы девир башланды. О озюнинъ 
талийини шу газетанен багълады. Газета онынъ эм оджасы, эм ильхам ве рух менбасы 
олды. Артыкъ онынъ юрегинде янъы ашкъ, янъы гъайрет догъды. Газета муарририетинде 
де буны тез дуйдылар. 

1965 сенеси газета кенишлеген сонъ, о мунтазам суретте иджат эте. Макъалелер ве 
очерклернинъ икяелер ве повестлернинъ арды кесильмей. Бир эсерни язып битирген сонъ, 
дигерини башлай. Ишке бутюн барлыгъынен бериле. О, язгъан эр бир эсерине, онынъ 
жанрына, колемине ве мевзусына бакъмайып, бирдай месулиетнен янаша. Онынъ язгъан 
эсерлери тилинипъ зенгинлигинен, мундериджесининъ теренлигинен айырылып туралар. 

Бу девирде языджынынъ бир чокъ макъалелери, репортажлары, очерклери басылды. 
Гъафур Гъулам адына эдебият ве санат нешриятында «Чечек ве къан» (1970), «Юрек 
эмиринен» (1975), «Йылдызлы геджелер» (1978), «Бир афта» (1983), «Алтын боялар» 
(1988) икяелер ве повестьлер джыйынтыкълары дюнья юзю корьди. 1980 сенеси Ибраим 
Паши Языджылар бирлигине къабул этильди. 

1980-нджи сенелернинъ сонъунда Ибраим Паши сюргюнлик ве авдет мевзусына 
багъышлангъан «Джанлы нишан» ве «Узюльген зынджыр» романларыны язды. «Узюльген 
зынджыр» романы «Йылдыз» меджмуасында (1989 сенеси 5-инджи ве б-нджы 
номераларында) басылды. Языджынынъ 80 йыллыгъы мунасебетинен «Таврия» нешрияты 
онынъ «Джанлы нишан» романыны басып чыкъаргъан эди. 

Романда тасвирленген вакъиалар Къырымнынъ адий бир коюнде башлана. Кой 
шурасынынъ реиси Сейдамет Шерифов кой оджасы Идрисни ве даа 11-12 адамны 
«миллетчиликте» къабаатлап махкемеге чектире ве узакъ Сибирьге сюргюн эттире. 
О вакъыт колхоз амбарынынъ мудири олып Смаил Темет деген темиз гонъюлли, инсафлы 
бир адам чалыша эди. Смаил агъа кой шурасы реисининъ юзюне бакъып, япкъан 
янълышлары акъкъында айта эди. Бир гедже колхоз амбары янгъынгъа огърай. Кой 
шурасынынъ реиси бу иште амбар мудирини къабаатлап, оны да Узакъ Сибирьге сюргюн 
эттире. Узакъ Сибирьде башындан пек чокъ агъырлыкълар кечирген Смаил агъа секиз йыл 
кечкен сонь сюргюн олунгъан еринден озь коюне къайтып келе. Амма Идрис оджа ве даа 
11-12 адам узакъ Сибирьдеки чекишювлерге даяналмайып эбедиен козьлерини юмалар. 
О заманлары Сейдамет Шерифов энди колхоз реиси олып чалыша эди. 

Бир кунь колхоз реиси Смаил агъаны эвине хош кельдиге баргъанда онъа тютюн 
аранларына къаравул олмасыны риджа эте. Смаил агъа реиснинъ риджасыны ред этмей. 

Бир-эки айдан сонъ дженк башлай. Колхоз реиси койнинъ яшларынен дагъгъа, 
партизанлыкъкъа кете. Смаил агъа бир аягъы сакъат олгъаны ичюн койде къала ве 
партизанларгъа мумкюн олгъаны къадар ярдым эте. 1944 сенеси апрель айынынъ 
башларында фашистлерни Къырымдан къувып чыкъаралар. Сейдамет Шерифов озь 
отрядынен кене койге къайтып келе. 

Бир ай кечер-кечмез халкъымызны Къырымдан сюргюн этелер. Ёлдаки чекишювлер. 
Халкънынъ сюргюнликнинъ биринджи йылларында чеккен азаплары, ачлыкътан, 
хасталыкътан олюви. Бу вакъиаларнынъ эписи романда ачыкъ-айдын косьтериле. 

Сюргюнликнинъ 3-4 йылы кечкен сонъ, Сейдамет Шерифовны кене колхоз реиси этип 
тайинлейлер. О кене бизим халкъны чекиштире, коммунист партиясына, халкьлар атасы 
Сталинге садыкълыгъыны косьтере. 

1953 сенеси Сталин ольген сонъ, комендант режими лягъу этиле. Халкъымыз 
топлашувлар кечирип башлай. Кремльге векиллеримизни ёллай. Халкъ арекетининъ фааль 
иштиракчилери махкеме этилип апсханелерге къапатыла. Амма, халкъ энди токътамай, 
курешини девам эте. 

1960-ынджы сенелернинъ сонъунда биринджи векиллеримиз Ватанымыз Къырымгъа 
келип башлайлар. Къырымдаки биринджи адымларымыз енгиль олмады, прописка 
этмейлер, сатын алгъан эвлеринден чыкъарып ташлайлар. Не де олса, халкъымыз бу 
чекишювлерге даянды, курешини девам этти. Халкъымызнынъ арекетлери бошуна 
кетмеди. 

1980-инджи сенелернинъ сонъунда халкъымыз топлу оларакъ Ватанымыз Къырымгъа 
келип, ерлешип башлай. Халкъ арасында романнынъ къараманлары да барлар. 

Романнынъ муэллифи Ибраим Паши де бутюн халкъымыз киби Ватанына келип, 
захватларда турып, участка алды, эв къурды ве Акъмесджит — Ялта ёлундаки Андрусово 
коюнде яшады. Алла-Тааля Ибраим агъамызгъа узун омюр берип, иджадыны Ватанда да 
девам этмеге имкянлар яратты. 

Эдип 10 йыл эвельси, 90-йыллыгъы арфесинде бу дюньяны терк этти. Ибраим 
Пашининъ язгъан эсерлери даа чокъ йыллар окъуйыджыларымызнынъ гонъюллерини 
котерир. Бу сене Ибраим Къуртумерогълу Пашининъ 100 йыллыкъ юбилейи къайд 
этиледжек. «Узюльген зынджыр» романы исе онынъ озь окъуйыджыларына къалдыргъан 
энъ къыйметли бахшышларындан биридир. 

К 100-ЛЕТИЮ СО ДНЯ РОЖДЕНИЯ ЖУРНАЛИСТА 
И ПИСАТЕЛЯ ИБРАИМА ПАШИ 


Аннотация. Настоящая статья посвящена 100-летию со дня рождения журналиста и 
писателя И. Паши. Автор за время своего творчества написал большое количество 
рассказов, два романа и несколько повестей. В 1998 г. был издан первый роман писателя 
«Джанлы нишан». В этом году, через десять лет после его смерти, в связи со 100-летним 
юбилеем издан его второй роман «Узюльген зынджыр». 

Ключевые слова: литератор, стремление, ограничение, крымскотатарский язык и 
литература, новое время, депортация. 


ба’айтоу Киреат Оѕеіпоуісћ 
ТО ТНЕ СЕМТЕМАВУ ОЕ ІВКАІМ РАЅНІ, ЛООВМАШМУТ АХО У/ВТТЕВ 


‚Ѕиттагу. Т^іѕ атісіе 15 аедісаіеа іо Ше 100% аппіуегѕагу оў ше ый оў а рготіпепі 
Јоитаіїї апа итийег І. Раѕћі. Пигіпе 5 мтійпе сатеег йе итоїе а Іагее питђег оў ѕіогіеѕ, о 
поуеіѕ апа ѕеуега! паггануех. Іп 1998, 115 ўїгѕі поуе1, «Отапй піѕћап» маѕ риЫіѕћеа. Тиз уеаг, 
іеп уеатѕ айег м5 4еай, оп Ше оссаѕіоп оў м5 100% Бітіћаау, һіѕ ѕесопа поуеі, «Илгущееп 
2іпајіг» сате о} іће ргез5. 

Кеуюоғӣ5: итиег, сгеайуе асНуйу, аѕріғайоп, теѕігісйоп, ше Стітеап Таюг Іапеиаве ап4 
Шегаииге, ће пем Ите, іпѕрігайоп апа ѕріғіиаїу, деротіайоп. 

